فلورنس کی بپتسمہ گاہ

فلورنس کی بپتسمہ گاہ، جسے سینٹ جان کی بپتسمہ گاہ بھی کہا جاتا ہے، فلورنس، اٹلی میں واقع ایک تاریخی مسیحی عبادت گاہ ہے، جسے رومی کلیسائے کاتھولک میں معمولی باسیلیکا (Minor Basilica) کا درجہ حاصل ہے۔ یہ آٹھ پہلوؤں والی عمارت پیاتسا دل دومو اور پیاتسا سان جیووانی کے درمیان، فلورنس کیتھیڈرل اور جیوٹو کا گھنٹہ گھر کے بالمقابل واقع ہے۔ یہ بپتسمہ گاہ شہر کی قدیم ترین عمارتوں میں شمار ہوتی ہے۔ اسے 1059ء سے 1128ء کے درمیان فلورینسی رومانسک طرزِ تعمیر میں تعمیر کیا گیا۔ اگرچہ فلورینسی رومانسک اسلوب، پیزان یا لومبارڈ رومانسک طرز کی طرح پورے اٹلی میں وسیع پیمانے پر رائج نہ ہو سکا، تاہم بعد کی تعمیراتی روایت پر اس کے اثرات نہایت گہرے تھے۔ یہی اسلوب بعد میں فرانچیسکو تالینتی ، لیون باتیستا البرتی، فلیپو برونلیسکی اور دیگر ممتاز معماروں کے لیے تحریک کا سرچشمہ بنا، جنھوں نے نشاۃ ثانیہ کی تعمیرات کو نئی جہت دی۔ اسی وجہ سے بعض مؤرخین فلورینسی رومانسک طرز کو ابتدائی نشاۃ ثانیہ کی ایک شکل بھی قرار دیتے ہیں۔ تاہم اس میں اٹلی کی قدیم اواخرِ رومی تعمیراتی روایت کے نمایاں عناصر بھی محفوظ رہے، جیسا کہ سان سالواتورے، سپولیتو، کلیتونو کا مندر اور سانت الیساندرو، لوکا جیسے مقامات سے ظاہر ہوتا ہے۔ فلورنس کی بپتسمہ گاہ اپنے تین عظیم کانسی کے دروازوں کی وجہ سے عالمی شہرت رکھتی ہے، جن پر نہایت نفیس برجستہ نقوش تراشے گئے ہیں۔ جنوبی دروازے آندریا پیزانو نے، جبکہ شمالی اور مشرقی دروازے لورینتسو گیبرتی نے تخلیق کیے۔ بعد ازاں مائیکل اینجلو نے مشرقی دروازوں کو جنت کے دروازے (Gates of Paradise) کا نام دیا۔ اطالوی شاعر دانتے الیگیری سمیت نشاۃ ثانیہ کے متعدد ممتاز افراد، جن میں خاندانِ میدیچی کے ارکان بھی شامل تھے، اسی بپتسمہ گاہ میں بپتسمہ لے چکے تھے۔ تصویری نمائش حوالہ جات